# *PROJEKTS*

## Latvijas republikas ministru kabinets

2018. gada Noteikumi Nr.……..

Rīgā (prot. Nr……..)

**Ministru kabineta noteikumu projekts “Kārtība, kādā zemes īpašniekiem vai lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem, un minimālās aizsardzības pasākumu prasības postījumu novēršanai”**

*Izdoti saskaņā ar Sugu un biotopu aizsardzības likuma*

*4. panta 6. punktu*

 **I. Vispārīgais jautājums**

1. Noteikumi nosaka:

1.1. kārtību, kādā zemes īpašniekiem vai lietotājiem nosakāmi to zaudē­jumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem (turpmāk – zaudējumi);

1.2. minimālās nepieciešamo aizsardzības pasākumu prasības postījumu novēršanai.

**II. Kompensācijas piešķiršanas nosacījumi**

2. Kompensāciju par zaudējumiem (turpmāk – kompensācija) izmaksā no valsts budžetā šim mērķim paredzētajiem līdzekļiem pēc tam, kad konstatēts, ka postījumus nodarījuši īpaši aizsargājamo nemedījamo sugu vai migrējošo sugu dzīvnieki, nodarītie postījumi ir būtiski un zemes īpašnieks vai lietotājs postījumu vietā ir veicis šajos noteikumos minētos aizsardzības pasākumus postījumu novēršanai.

3. Kompensāciju izmaksā 80 procentu apmērā no aprēķinātajiem zaudējumiem. Ja zemes īpašnieks vai lietotājs ir saņēmis apdrošināšanas atlīdzību par nodarīto kaitējumu, par kuru tiek piešķirta kompensācija, kompensācijas apmērs nedrīkst pārsniegt 100 procentus no aprēķinātajiem zaudējumiem.”

4. Zaudējumus nosaka, ja:

4.1. postījumi nodarīti augkopības, akvakultūras, lopkopības vai biškopības nozarē;

4.2. nodarīto zaudējumu apmērs pārsniedz vienas valstī noteiktās minimālās mēnešalgas apmēru (*euro*);

4.3. postījumu platība augkopībā konkrētajā zemes vienībā nav mazāka par 0,05 hektāriem;

4.4. postījumi akvakultūrai nodarīti zivju dīķos, un kopējā zivju dīķu platība nav mazāka par trim hektāriem.;

4.5. postījumus akvakultūrai nodara būtiskākās zivjēdāju putnu sugas – gārņi (zivju gārnis (*Ardea cinerea*) vai lielais baltais gārnis (*Egretta alba*)), ķīri (lielais ķīris (*Larus ridibundus*) vai mazais ķīris (*Larus minutus*)), jūras krauklis (*Phalacrocorax carbo*), zivju ērglis (*Pandion haliaetus*), jūras ērglis (*Haliaeetus albicilla*), kā arī ūdrs (*Lutra lutra*).

5. Zemes īpašnieks vai lietotājs piesaka kompensāciju par postījumiem:

5.1. augkopības nozarē – pavasara un rudens migrācijas sezonas laikā, bet ne biežāk kā vienu reizi par kopējiem nodarītajiem postījumiem katras sezonas laikā;

5.2. akvakultūras nozarē – ne biežāk kā reizi gadā;

5.3. lopkopības vai biškopības nozarē – par ikreizējiem nodarītajiem postījumiem.

6. Kompensāciju nepiešķir tiešās un pastarpinātās pārvaldes institūcijām un valsts vai pašvaldību kapitālsabiedrībām.

7. Zemes īpašniekam vai lietotājampiešķir kompensāciju, ja:

7.1. zemes īpašnieks vai lietotājs ir samaksājis naudas sodus par pārkāpumiem vides jomā (ja tādi uzlikti), kā arī ir atlīdzinājis videi nodarītos zaudējumus (ja tādi tika nodarīti);

7.2. zivju dīķi, kuros nodarīti postījumi, ir reģistrēti Lauksaimniecības datu centrā kā akvakultūras dzīvnieku novietne atbilstoši normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas kārtību, ja kompensāciju pieprasa par akvakultūrai nodarītajiem zaudējumiem;

7.3. to zivju dīķu platība, kuros nodarīti postījumi, ir reģistrēta Nekustamā īpašuma valsts kadastra informācijas sistēmā kā zeme zem zivju dīķiem, ­ja kompensāciju pieprasa par akvakultūrai nodarītajiem zaudējumiem;

7.4. zemes īpašnieks vai lietotājs vienlaikus ir to lauksaimniecības dzīvnieku īpašnieks, kuriem nodarīti postījumi, ja kompensāciju pieprasa par lopkopībai vai biškopībai nodarītajiem zaudējumiem;

7.5. lauksaimniecības dzīvnieki, kuriem nodarīti postījumi, to novietne un ganāmpulks ir reģistrēti Lauksaimniecības datu centrā atbilstoši normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtību, ­ja kompensāciju pieprasa par lopkopībai vai biškopībai nodarītajiem zaudējumiem;

7.6. lauksaimniecības dzīvnieki, kuriem nodarīti postījumi, ir apzīmēti atbilstoši normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtību;

7.7. zemes īpašnieks vai lietotājs ir veicis putnu uzskaiti atbilstoši šo noteikumu 29. punktā noteiktajā kārtībā, ja kompensāciju pieprasa par akvakultūrai nodarītajiem zaudējumiem;

7.8. zemes īpašnieks vai lietotājs ir Pārtikas un veterinārajā dienestā atzīts akvakultūras nozares uzņēmums saskaņā ar normatīvajiem aktiem par veterinārajām prasībām akvakultūras dzīvniekiem, no tiem iegūtiem produktiem un to apritei, ja kompensāciju pieprasa par akvakultūrai nodarītajiem zaudējumiem;

7.9. akvakultūras uzņēmums audzē akvakultūras dzīvnieku produkciju pārdošanai un to apliecina viens no šādiem nosacījumiem – uzņēmuma ienākumi no akvakultūras produkcijas pārdošanas iepriekšējā pārskata gadā ir vismaz 200 euro no uzņēmuma kopējās dīķu platības katra hektāra vai uzņēmums, saņemot atbalstu saskaņā ar normatīvajiem aktiem par valsts un Eiropas Savienības atbalsta piešķiršanas kārtību pasākumā “Akvakultūra, kas nodrošina vides pakalpojumus”, ir izpildījis tajos noteiktās prasības par uzņēmuma minimālajiem ienākumiem no dīķu platības hektāra;

7.10. izmaksājamās kompensācijas apmērs nepārsniedz akvakultūras nozares uzņēmuma ieņēmumus no saimnieciskās darbības akvakultūras jomā iepriekšējā taksācijas periodā, ja kompensāciju pieprasa par akvakultūrai nodarītajiem zaudējumiem;

7.11. zemes īpašniekam vai lietotājam nav pārkāpumu saskaņā ar Eiropas Parlamenta un Padomes 2014. gada 15. maija Regulas (ES) Nr. 508/2014 par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 10. panta 1. punkta “d” apakšpunktu, ja kompensāciju pieprasa par akvakultūrai nodarītajiem zaudējumiem.

8. Zemes īpašnieks vai lietotājs nodrošina vismaz vienu no šādiem aizsardzības pasākumiem, lai novērstu postījumus augkopībai:

8.1. akustiskie atbaidītāji (skaņu un troksni radoši elementi);

8.2. vizuālie atbaidītāji (silueti, mulāžas, spīdoši elementi);

8.3. repelenti;

8.4. citi pasākumi (piemēram, šķēršļi, elektriskie gani), ciktāl tie nav pretrunā ar vides un dabas aizsardzības prasībām.

9. Zemes īpašnieks vai lietotājs nodrošina vismaz vienu no šādiem aizsardzības pasākumiem, lai novērstu postījumus akvakultūrai:

9.1. akustiskie atbaidītāji (skaņu un troksni radoši elementi);

9.2. vizuālie atbaidītāji (silueti, mulāžas, spīdoši elementi);

9.3. citi pasākumi (piemēram, repelenti, šķēršļi, tīkli, elektriskie gani), ciktāl tie nav pretrunā ar vides un dabas aizsardzības prasībām.

10. Zemes īpašnieks vai lietotājs nodrošina vismaz vienu no šādiem aizsardzības pasākumiem, lai novērstu postījumus lopkopībai vai biškopībai:

10.1. nožogotas platības lauksaimniecības dzīvniekiem diennakts tumšajā laikā;

10.2. suņi;

10.3. bišu stropu atrašanās cilvēku mītņu tuvumā;

10.4. vizuālie atbaidītāji (silueti, mulāžas, spīdoši elementi);

10.5. citi pasākumi (piemēram, repelenti, šķēršļi, elektriskie gani), ciktāl tie nav pretrunā ar vides un dabas aizsardzības prasībām.

11. Ja atbilstoši šo noteikumu 8., 9. un 10. punktam sākotnēji izvēlētais aizsardzības pasākums nav efektīvs, zemes īpašnieks vai lietotājs veic citus aizsardzības pasākumus postījumu novēršanai.

III. Pieteikums kompensācijas saņemšanai

12. Kompensācijas saņemšanai zemes īpašnieks vai lietotājs, vai viņa pilnvarota persona (turpmāk – iesniedzējs) ievēro šādu pieteikšanās kārtību:

12.1. par augkopībai (šo noteikumu 1. pielikums) un lopkopībai vai biškopībai (šo noteikumu 2. pielikums) nodarītiem zaudējumiem pēc postījumu konstatēšanas iesniedz Dabas aizsardzības pārvaldē pieteikumu kompensācijas saņemšanai, ievērojot šo noteikumu 5.1. un 5.3. apakšpunktā noteikto pieteikšanās skaitu sezonā;

12.2. par akvakultūrai nodarītajiem zaudējumiem iesniedz Dabas aizsardzības pārvaldē:

12.2.1. laikā no 20. marta, bet ne vēlāk kā līdz 1. oktobrim, paziņojumu par to, ka tiks veikta īpaši aizsargājamo nemedījamo sugu un migrējošo sugu putnu uzskaite (šo noteikumu 3. pielikums);

12.2.2. pēc šo noteikumu 12.2.1. apakšpunktā minētā paziņojuma iesniegšanas katra mēneša 10. un 25. datumā veic īpaši aizsargājamo nemedījamo sugu un migrējošo sugu putnu uzskaiti, kuras datus līdz nākamās dienas beigām iesniedz Dabas aizsardzības pārvaldē klātienē, elektroniski vai izmantojot vienoto valsts un pašvaldību pakalpojumu portālu ([www.latvija.lv](http://www.latvija.lv)) (šo noteikumu 4. pielikums). Ja šajā punktā noteiktais uzskaites datums iekrīt sestdienā, svētdienā vai svētku dienā, tad uzskaiti veic nākamajā darbdienā un uzskaites datus iesniedz līdz nākamās dienas beigām;

12.2.3. pēc šo noteikumu 12.2.1. un 12.2.2. apakšpunktā minēto dokumentu iesniegšanas, pieteikumu kompensācijas saņemšanai laikā no 25. oktobra līdz 5. novembrim (šo noteikumu 5. pielikums), ievērojot šo noteikumu 5.2. apakšpunktā noteikto pieteikšanās skaitu sezonā;

12.3. šo noteikumu 12.1., 12.2.1., 12.2.2. un 12.2.3. apakšpunktā minētos dokumentus var iesniegt klātienē, pa pastu, elektroniski, ja tas normatīvajos aktos noteiktajā kārtībā ir parakstīts ar elektronisko parakstu, vai izmantojot vienotajā valsts un pašvaldību pakalpojumu portālā ([www.latvija.lv](http://www.latvija.lv)) pieejamo tiešsaistes formu.

13. Pieteikumam pievieno šādus dokumentus (to apliecinātas kopijas):

13.1. zemes lietošanas tiesības apliecinošu dokumentu, ja zemes lietošanas tiesības nav nostiprinātas zemesgrāmatā (ja pieteikumu iesniedz zemes lietotājs);

13.2. pilnvaru (ja pieteikumu iesniedz zemes īpašnieka vai lietotāja pilnvarotā persona);

13.3. Nekustamā īpašuma valsts kadastra informācijas sistēmā reģistrētu zemes robežu plānu (turpmāk – zemes robežu plāns). Ja pieteikumu iesniedz par akvakultūrai nodarītajiem zaudējumiem, zemes robežu plānā norāda zivju dīķus, kuros nodarīti postījumi.

14. Ja kompensāciju pieprasa par akvakultūrai nodarītajiem zaudējumiem:

14.1. Lauku atbalsta dienests pēc Dabas aizsardzības pārvaldes pieprasījuma sniedz informāciju par šo noteikumu 7.9. apakšpunktā minētā nosacījuma izpildi un šo noteikumu 7.10. apakšpunktā minētajiem uzņēmuma ienākumiem, ja uzņēmums saņem atbalstu saskaņā ar normatīvajiem aktiem par valsts un Eiropas Savienības atbalsta piešķiršanas kārtību pasākumā “Akvakultūra, kas nodrošina vides pakalpojumus”.

14.2. Valsts ieņēmumu dienests pēc Dabas aizsardzības pārvaldes pieprasījuma sniedz informāciju par uzņēmuma ienākumiem iepriekšējā taksācijas periodā, ja uzņēmums nesaņem atbalstu saskaņā ar normatīvajiem aktiem par valsts un Eiropas Savienības atbalsta piešķiršanas kārtību pasākumā “Akvakultūra, kas nodrošina vides pakalpojumus”.

14.3. Uzņēmums pēc Dabas aizsardzības pārvaldes pieprasījuma sniedz informāciju par uzņēmuma ienākumiem no saimnieciskās darbības akvakultūras jomā iepriekšējā taksācijas periodā un akvakultūras produkcijas pārdošanas darījumu apliecinošus dokumentus, ja uzņēmums nesaņem atbalstu saskaņā ar normatīvajiem aktiem par valsts un Eiropas Savienības atbalsta piešķiršanas kārtību pasākumā “Akvakultūra, kas nodrošina vides pakalpojumus”.

 15. Dabas aizsardzības pārvalde iegūst informāciju par šo noteikumu 7.1. un 7.11. apakšpunktā minēto nosacījumu izpildi no Iekšlietu ministrijas Informācijas centra Sodu reģistra.

**IV. Komisijas izveidošana**

16. Dabas aizsardzības pārvalde, lai novērtētu augkopībai, akvakultūrai, lopkopībai vai biškopībai nodarītos zaudējumus, izveido komisiju.

17. Komisijā, ko izveido augkopībai nodarīto zaudējumu novērtēšanai, iekļauj pārstāvi no Dabas aizsardzības pārvaldes, Lauku atbalsta dienesta un attiecīgās pašvaldības. Komisijas darbu vada Dabas aizsardzības pārvaldes pārstāvis.

18. Komisijā, ko izveido akvakultūrai nodarīto zaudējumu novērtēšanai, iekļauj pārstāvi no Dabas aizsardzības pārvaldes, Lauku atbalsta dienesta un Valsts vides dienesta. Komisijas darbu vada Dabas aizsardzības pārvaldes pārstāvis.

19. Komisijā, ko izveido lopkopībai vai biškopībai nodarīto zaudējumu novērtēšanai, iekļauj pārstāvi no Dabas aizsardzības pārvaldes, Valsts meža dienesta un Pārtikas un veterinārā dienesta. Komisijas darbu vada Dabas aizsardzības pārvaldes pārstāvis.

20. Komisija un iesniedzējs ir tiesīgi zaudējumu novērtēšanai pieaicināt šādus neatkarīgus ekspertus ar padomdevēja tiesībām:

20.1. no sabiedrības ar ierobežotu atbildību "Latvijas Lauku konsultāciju un izglītības centrs";

20.2. no Latvijas Valsts mežzinātnes institūta "Silava";

20.3. no Pārtikas drošības, dzīvnieku veselības un vides zinātniskā institūta "BIOR";

20.4. kuri sertificēti sugu un biotopu aizsardzības jomā;

20.5. biškopības nozares.

21. Ja komisija pieaicina šo noteikumu 20. punktā minētos ekspertus, tā par to rakstiski informē iesniedzēju.

22. Izdevumus, kas saistīti ar šo noteikumu 20. punktā minēto ekspertu darbu, sedz iesniedzējs.

**V. Augkopībai nodarīto zaudējumu novērtēšana un
apmēra aprēķināšana**

23. Komisija 10 darbdienu laikā pēc pieteikuma un šo noteikumu 13. punktā minēto dokumentu saņemšanas, piedaloties iesniedzējam, kurš dabā norāda postījumu platības:

23.1. veic pārbaudi tajā;

23.2. nosaka postījumus nodarījušo dzīvnieku sugu (sugu grupu);

23.3. nosaka postījumu platību konkrētajā zemes vienībā;

23.4. nosaka kultūraugu;

23.5. konstatē, vai nav ļaunprātīgi veicināta nodarīto zaudējumu rašanās vai to apmēra palielināšanās;

23.6. konstatē, vai ir veikti pieteikumā norādītie aizsardzības pasākumi postījumu novēršanai.

24. Augkopībai nodarītos zaudējumus novērtē bezsniega un bezsala apstākļos.

25. Augkopībai nodarīto zaudējumu apmēru nosaka platībā, kuru iesniedzējs pārbaudes brīdī ir norādījis dabā, un kas atbilst šo noteikumu 4.3. apakšpunktā minētajiem nosacījumiem.

26. Komisija sastāda pārbaudes aktu par augkopībai nodarītajiem zaudējumiem (šo noteikumu 6. pielikums), un to paraksta visi komisijas locekļi, iesniedzējs, kā arī atbilstoši šo noteikumu 20. punktam pieaicinātie eksperti.

27. Ja komisijas loceklis, eksperts vai iesniedzējs atsakās parakstīt pārbaudes aktu par augkopībai nodarītajiem zaudējumiem, to atzīmē pārbaudes aktā, norādot atteikšanās iemeslu.

28. Augkopībai nodarīto zaudējumu apmēru nosaka atbilstoši sabiedrības ar ierobežotu atbildību "Latvijas Lauku konsultāciju un izglītības centrs" aprēķinātajām attiecīgā kultūrauga sējumu vai stādījumu ierīkošanas un uzturēšanas bruto seguma izmaksām par iepriekšējo gadu, izmantojot šādu formulu:

Z=C × A, kur

Z – zaudējumu apmērs (*euro*);

C – attiecīgā kultūrauga (intensīvi vai bioloģiski audzēta) sējumu vai stādījumu ierīkošanas un uzturēšanas bruto seguma izmaksas (izejvielu izmaksas, izņemot pesticīdus, un mašīnu un roku darba operācijas, izņemot smidzināšanu, graudu vai sēklu kulšanu, tīrīšanu un kaltēšanu un salmu presēšanu rituļos) par iepriekšējo gadu. Piemēro vidējo aprēķināto vērtību no bruto seguma izmaksu vērtības, izmantojot saimniecības īpašumā esošu tehniku un bruto seguma izmaksu vērtības, kur tehniskie pakalpojumi tiek pirkti.

**VI. Akvakultūrai nodarīto zaudējumu novērtēšana un apmēra aprēķināšana**

29. Zaudējumus akvakultūrai novērtē un apmēru nosaka šādā kārtībā:

29.1. iesniedzējs:

29.1.1. ir veicis īpaši aizsargājamo nemedījamo sugu un migrējošo sugu putnu uzskaiti, sākot no šo noteikumu 12.2.1. apakšpunktā noteiktā pieteikšanās brīža;

29.1.2. īpaši aizsargājamo nemedījamo sugu un migrējošo sugu putnu uzskaiti veic katra mēneša 10. un 25. datumā, aizpildot uzskaites datu veidlapu (šo noteikumu 4. pielikums) un tajā norādot maksimālo vienlaikus konstatēto zivjēdāju putnu sugu un katras sugas īpatņu skaitu un ūdra klātbūtni zivju dīķu platībā. Īpaši aizsargājamo nemedījamo sugu un migrējošo sugu putnu uzskaiti var īstenot nākamajā šajā noteikumu punktā minētajā uzskaites datumā pēc šo noteikumu 12.2.1. apakšpunktā minētā paziņojuma iesniegšanas datuma;

29.1.3. ir iesniedzis Dabas aizsardzības pārvaldē īpaši aizsargājamo nemedījamo sugu un migrējošo sugu putnu uzskaites datu veidlapu šo noteikumu 12.2.3. apakšpunktā minētajā kārtībā;

29.1.4. ja īpaši aizsargājamo nemedījamo sugu un migrējošo sugu putnu uzskaites dati par konkrēto uzskaites datumu netiek iesniegti vai netiek iesniegti noteiktajā termiņā, tad attiecīgajā uzskaites datumā, nosakot zaudējumu apmēru, piemēro “0” vērtību;

29.2. komisija izlases veidā veic kompensācijas saņemšanai pieteikto zivju dīķu platību pārbaudi dabā mēneša 12. vai 27. datumā, bet ne mazāk kā divas reizes sezonā. Ja šajā noteikumu punktā noteiktais pārbaudes datums iekrīt sestdienā, svētdienā vai svētku dienā, tad pārbaudi veic nākamajā darbdienā. Komisija sastāda pārbaudes aktu (šo noteikumu 7. pielikums), ar kuru konstatē:

29.2.1. postījumus nodarījušo zivjēdāju putnu sugu klātbūtni un nosaka katras sugas īpatņu skaitu, iegūtos datus salīdzinot ar iesniedzēja iesniegtajiem datiem, kā arī konstatē ūdra klātbūtni;

29.2.2. vai nav ļaunprātīgi veicināta nodarīto zaudējumu rašanās vai to apmēra palielināšanās;

29.2.3. vai ir veikti šo noteikumu 12.2.1. un 12.2.2. apakšpunktā minētajā paziņojumā norādītie aizsardzības pasākumi postījumu novēršanai.

29.3. ja komisija konstatējusi, ka iesniedzēja attiecīgajā uzskaites datumā iesniegtie zivjēdāju putnu īpatņu uzskaites dati atbilstošajai sugai vai sugu grupai atšķiras par vairāk kā 30 procentiem no komisijas kontroles datiem, tad, nosakot zaudējumu apmēru, zivjēdāju putnu īpatņu skaitam atbilstošajai sugai vai sugu grupai par attiecīgo mēnesi tiek piemērota “0” vērtība. Pēc atkārtota šāda pārkāpuma konstatēšanas viena gada ietvaros, kompensācija par visu īpaši aizsargājamo nemedījamo sugu un migrējošo sugu putnu nodarītajiem postījumiem netiek aprēķināta un izmaksāta par visu gadu.

29.4. iesniedzējam ir pienākums nodrošināt komisijai iespēju šo noteikumu 29.2. apakšpunktā minētajos datumos piekļūt zivju dīķiem. Ja komisijai piekļuve netiek nodrošināta, tad, nosakot zaudējumu apmēru par attiecīgo uzskaites datumu, veicot kompensācijas aprēķinu, tiek piemērota “0” vērtība. Komisija iepriekš brīdina šo noteikumu 3. un 4. pielikumā norādīto kontaktpersonu pa telefonu un e-pastu par plānoto pārbaudi un to veic akvakultūras uzņēmuma pārstāvja klātbūtnē, ja tas piedalās.

30. Visi komisijas locekļi, iesniedzējs, kā arī atbilstoši šo noteikumu 20. punktam pieaicinātie eksperti paraksta sastādīto pārbaudes aktu (šo noteikumu 7. pielikums).

31. Ja komisijas loceklis, eksperts vai iesniedzējs atsakās parakstīt pārbaudes aktu par akvakultūrai nodarītajiem zaudējumiem, to atzīmē pārbaudes aktā, norādot atteikšanās iemeslu.

32. Zaudējumus akvakultūrai nosaka, ņemot vērā šo noteikumu 4.5. apakšpunktā minēto piecu būtiskāko zivjēdāju putnu (gārņi, ķīri, jūras krauklis, zivju ērglis, jūras ērglis) un ūdra klātbūtni:

32.1. attiecībā uz zivjēdāju putnu sugu nodarītajiem postījumiem:

32.1.1. zaudējumu apmēru mēnesī nosaka, izmantojot šādu formulu:

Zm=Zy1+Zy2+Zy3+Zy4+Zy5, kur

Z m–zaudējumu apmērs mēnesī (*euro*);

Zy1, Zy2, Zy3, Zy4, Zy5 – zaudējumu apmērs mēnesī par katras putnu sugas/sugu grupas nodarītajiem zaudējumiem (*euro*);

Zy1, Zy2, Zy3, Zy4, Zy5 = ((P10 + P25)/2)× D × I × K, kur

P10, P25 – putnu sugas/sugu grupas īpatņu skaits attiecīgajā uzskaites datumā: P10 – 10. datumā, P25 – 25. datumā, ņemot vērā šo noteikumu 29.1.4. un 29.3. apakšpunktā noteikto;

D – dienu skaits attiecīgajā mēnesī;

I – zivju patēriņš kilogramos dienā vienam zivjēdāju putnu sugas īpatnim (ķīri – 0,1 kg; gārņi – 0,2 kg; jūras krauklis – 0,5 kg; jūras ērglis – 0,7 kg; zivju ērglis – 1,5 kg);

K – zivs vidējā pašizmaksa par iepriekšējo gadu (*euro*/kg);

32.1.2. zaudējumu apmēru gadā nosaka, izmantojot šādu formulu:

Z= (Zm1 + Zm2 + Zm3 + Zm4 + Zm5 + Zm6 + Zm7), kur

Z – zaudējumu apmērs gadā (*euro*);

Zm1, Zm2, Zm3, Zm4, Zm5, Zm6, Zm7 – zaudējumu apmērs par katru mēnesi (*euro*).

32.2. attiecībā uz ūdra nodarītajiem zaudējumiem:

32.2.1. zaudējumus nosaka atsevišķi par katru Lauksaimniecības datu centrā reģistrētu akvakultūras dzīvnieku novietni, kas ģeogrāfiski nošķirta no citām akvakultūras dzīvnieku novietnēm;

32.2.2. zaudējumu apmēru nosaka par visu gadu, ja ūdra klātbūtne īpaši aizsargājamo nemedījamo sugu un migrējošo sugu dzīvnieku uzskaitēs konstatēta vismaz trīs mēnešus:

Z = U × I × D × K”, kur

Z – zaudējumu apmērs (*euro*);

U – ūdru skaits zivju dīķu teritorijā, ja ir pieejami sertificēta eksperta apstiprināti dati;

I – ūdra zivju patēriņš kilogramos dienā (0,9 kg/dienā);

D – dienu skaits gadā;

K – zivs vidējā pašizmaksa par iepriekšējo gadu (*euro*/kg);

32.3. šo noteikumu 32.1.1. un 32.2. apakšpunktā minēto koeficientu “K” nosaka atbilstoši sabiedrības ar ierobežotu atbildību “Latvijas Lauku konsultāciju un izglītības centrs” vidējai aprēķinātajai vērtībai no vienvasaras, divvasaru un trīsvasaru karpu pašizmaksas vērtības par iepriekšējo gadu.

**VII. Lopkopībai vai biškopībai nodarīto zaudējumu novērtēšana un apmēra aprēķināšana**

33. Komisija nekavējoties, bet ne vēlāk kā piecu darbdienu laikā pēc pieteikuma un šo noteikumu 13. punktā minēto dokumentu saņemšanas, piedaloties iesniedzējam:

33.1. veic pārbaudi dabā;

33.2. nosaka postījumus nodarījušo dzīvnieku sugu;

33.3. nosaka tā lauksaimniecības dzīvnieka sugu (šķirni), kuram nodarīti postījumi;

33.4. konstatē to lauksaimniecības dzīvnieku (tai skaitā bišu saimju) skaitu, kuriem nodarīti postījumi;

33.5. pārbauda, vai lauksaimniecības dzīvnieki, kuriem nodarīti postījumi, ir apzīmēti, un bišu saimes, kurām nodarīti postījumi, ir reģistrētas atbilstoši normatīvajiem aktiem par lauksaimniecības un akvakultūras dzīvnieku, to ganām­pulku un novietņu reģistrēšanas un lauksaimniecības dzīvnieku apzīmēšanas kārtību;

33.6. konstatē, vai nodarīto postījumu dēļ lauksaimniecības dzīvnieki (tai skaitā bišu saimes) ir nogalināti vai ievainoti un tādēļ likvidējami;

33.7. konstatē, vai nav ļaunprātīgi veicināta nodarīto zaudējumu rašanās vai to apmēra palielināšanās;

33.8. konstatē, vai ir veikti pieteikumā norādītie aizsardzības pasākumi postījumu novēršanai.

34. Līdz komisijas ierašanās brīdim iesniedzējam ir tiesības veikt nepieciešamos pasākumus zaudējumu apmēru novēršanai un lauksaimniecības dzīvnieku, kuriem nodarīti postījumi, ciešanu novēršanai, tai skaitā izmantot veterinārārsta atzinumu kā pierādījumu par īpaši aizsargājamo nemedījamo dzīvnieku sugu nodarītajiem postījumiem lopkopībai vai biškopībai.

35. Lopkopībai nodarītos zaudējumus nosaka, ja postījumu dēļ lauksaim­niecības dzīvnieki ir nogalināti vai ievainoti un tādēļ likvidējami.

36. Biškopībai nodarītos zaudējumus nosaka, ja bišu saimes ir gājušas bojā vai ir likvidējamas.

37. Komisija sastāda pārbaudes aktu par lopkopībai vai biškopībai nodarītajiem zaudējumiem (šo noteikumu 8. pielikums), un to paraksta visi komisijas locekļi, iesniedzējs, kā arī atbilstoši šo noteikumu 20. punktam pieaicinātie eksperti. Pārbaudes aktam var pievienot fotouzņēmumus.

38. Ja komisijas loceklis, eksperts vai iesniedzējs atsakās parakstīt pārbaudes aktu par lopkopībai vai biškopībai nodarītajiem zaudējumiem, to atzīmē pārbaudes aktā, norādot atteikšanās iemeslu.

 39. Zaudējumu apmēru lopkopībai vai biškopībai nosaka atbilstoši sabiedrības ar ierobežotu atbildību "Latvijas Lauku konsultāciju un izglītības centrs" aprēķinātajam attiecīgā lauksaimniecības dzīvnieka vai bišu saimes ieviešanas un uzturēšanas bruto seguma izmaksām (izejvielu izmaksas izņemot realizācijas izmaksas un mašīnu un roku darba operācijas) par iepriekšējo gadu, ņemot vērā Lauksaimniecības datu centra reģistrā norādīto lauksaimniecības dzīvnieku vecumu un izmantošanas grupu. Papildus aprēķinātajam zaudējumu apmēram par biškopībai nodarītajiem postījumiem, tiek izmaksāta kompensācija par katru izpostīto bišu stropu 100 *euro* apmērā.

**VIII. Zaudējumu apmēra noteikšana, lēmuma pieņemšana par kompensācijas piešķiršanu vai atteikumu piešķirt kompensāciju un kompensācijas izmaksas kārtība**

40. Dabas aizsardzības pārvaldes amatpersona atbilstoši šiem noteikumiem, ņemot vērā pārbaudes aktus par augkopībai, akvakultūrai, lopkopībai vai biškopībai nodarītajiem zaudējumiem, nosaka zaudējumu apmēru.

41. Dabas aizsardzības pārvaldes amatpersona pirms lēmuma pieņemšanas par kompensācijas piešķiršanu pārbauda, vai iesniedzējs ir izpildījis šajos noteikumos minētos nosacījumus kompensācijas piešķiršanai un ir iesniedzis šo noteikumu 12., 13. un 14. punktā minētos dokumentus.

42. Dabas aizsardzības pārvaldes amatpersona mēneša laikā pēc pārbaudes akta parakstīšanas par augkopībai, lopkopībai vai biškopībai nodarītajiem zaudējumiem un mēneša laikā pēc šo noteikumu 12.2.3. apakšpunktā minētā pieteikuma saņemšanas par akvakultūrai nodarītajiem zaudējumiem, pieņem lēmumu par kompensācijas piešķiršanu, nosakot kompensācijas apmēru, vai lēmumu par atteikumu piešķirt kompensāciju. Kompensācijas apmēru nosaka atbilstošišo noteikumu 3. punktam.

43. Ja Eiropas Komisija piešķirto kompensāciju atzinusi par prettiesisku valsts atbalstu un izdevusi kompensācijas atgūšanas lēmumu saskaņā ar Padomes 2015. gada 13. jūlija Regulu (EK) Nr. 2015/1589, ar ko nosaka sīki izstrādātus noteikumus Līguma par Eiropas Savienības darbību 108. panta piemērošanai (turpmāk – regula Nr. 2015/1589), Dabas aizsardzības pārvalde nodrošina prettiesiski piešķirtās kompensācijas atgūšanu.

 44. Iesniedzējam kompensāciju nepiešķir, ja tas nav atmaksājis kompensāciju šo noteikumu 43. punktā minētajā gadījumā.

45. Dabas aizsardzības pārvalde, saņemot Eiropas Komisijas izdoto kompensācijas atgūšanas lēmumu:

45.1. informē 14 dienu laikā Zemkopības ministriju par kompensācijas saņēmēju skaitu un piešķirto kompensācijas apmēru;

45.2. informē mēneša laikā saņēmēju par kompensācijas atmaksas kārtību, termiņu un atmaksājamās summas apmēru, ievērojot procentus saskaņā ar regulas Nr. 2015/1589 16. panta 2. punktu.

46. Lēmumu par kompensācijas piešķiršanu vai atteikumu piešķirt kompensāciju var apstrīdēt Dabas aizsardzības pārvaldes ģenerāldirektoram mēneša laikā no lēmuma spēkā stāšanās dienas. Dabas aizsardzības pārvaldes ģenerāldirektora lēmumu var pārsūdzēt Administratīvā rajona tiesā Administratīvā procesa likumā noteiktajā kārtībā.

47. Dabas aizsardzības pārvalde pēc lēmuma pieņemšanas par kompensācijas piešķiršanu nodrošina tās izmaksu atbilstoši valsts budžetā šim mērķim paredzētajiem līdzekļiem. Kompensāciju izmaksā pēc tam, kad iesniedzējs ir sedzis šo noteikumu 22. punktā minētos izdevumus.

48. Dabas aizsardzības pārvalde, ja kompensācijas apmērs pārsniedz 30 000 *euro* par akvakultūrā nodarītiem zaudējumiem vai 60 000 *euro* par augkopībā, biškopībā un lopkopībā nodarītiem zaudējumiem, publicē kompensācijas saņēmēja vārdu, uzvārdu vai nosaukumu (uzņēmumu) un īpašuma atrašanās vietas reģionu (Kurzemes, Zemgales, Rīgas, Vidzemes, Latgales reģions), kompensācijas apmēru, piešķiršanas datumu, nozari un uzņēmuma veidu atbilstoši normatīvajiem aktiem par informācijas par sniegto komercdarbības atbalstu publicēšanu un elektroniskās sistēmas lietošanas tiesību piešķiršanu un anulēšanu.

49. Dabas aizsardzības pārvalde, lai nodrošinātu šajos noteikumos minēto kārtību, apstrādā un glabā šo noteikumu 48. punktā un šo noteikumu 1., 2., 3., 4., 5., 6., 7. un 8. pielikumā minētos personas datus atbilstoši personas datu apstrādi regulējošo normatīvo aktu prasībām.

50. Dabas aizsardzības pārvalde visu ar kompensācijas piešķiršanu saistīto dokumentāciju glabā 10 gadus no dienas, kad iesniedzējam piešķirta pēdējā kompensācija, un pēc Eiropas Komisijas pieprasījuma to iesniedz Eiropas Komisijā.

**IX. Noslēguma jautājums**

51. Atzīt par spēku zaudējušiem Ministru kabineta 2016. gada 7. jūnija noteikumus Nr. 353 “Kārtība, kādā zemes lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskajiem postījumiem, un minimālās aizsardzības pasākumu prasības postījumu novēršanai”.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards